P r e d k l a d a c i a       s p r á v a

Závažným problémom vedy  a techniky je stav infraštruktúry výskumu  a vývoja, jej modernizácia a prístupy k jej využívaniu. Otázka infraštruktúry výskumu a vývoja je i kľúčovou otázkou vedných a technických politík štátov V4 a tiež štátov Európskej únie.

Problému infraštruktúry sa dotýka i dokument Koncepcia štátnej vednej a technickej politiky do roku 2005, v ktorom bolo uložené ministrovi školstva SR v spolupráci s ostatnými ministrami a predsedami ústredných orgánov štátnej správy SR a predsedom Slovenskej akadémie vied vykonať prostredníctvom stálej komisie ministra školstva pre pravidelné zhodnocovanie stavu infraštruktúry výskumu a vývoja SR vybudovanej z prostriedkov štátneho rozpočtu (ďalej len "komisia") zhodnotenie stavu infraštruktúry organizácií a pracovísk výskumu a vývoja SR vybudovanej z prostriedkov štátneho rozpočtu a vypracovanie a predloženie na rokovanie vlády správu s návrhmi na opatrenia pre zlepšenie infraštruktúry výskumu  a vývoja SR (Uznesenie vlády SR č. 724/2000, bod B.5).

Komisia v spolupráci so sekciou vedy a techniky MŠ SR pristúpila k plneniu predmetnej úlohy vytvorením pilotného projektu pre analýzu stavu infraštruktúry v SR. V rámci jestvujúceho informačného systému výskumno-vývojového potenciálu (ďalej len "ISVVP") sa vytvoril samostatný podsystém Infraštruktúra,  ktorého naplnením je vypracovaný základ pre audit technického a technologického vybavenia výskumno-vývojového potenciálu v SR. 

V súvislosti s tým boli oslovené organizácie výskumu a vývoja s požiadavkou vyplniť výkazy do podsystému Infraštruktúra. Zber údajov sa robil elektronickou formou, pričom elektronická forma výkazu bola spolu s návodom na jeho inštaláciu a vyplnenie zverejnená v sieti Internet. 

	Údaje boli podrobené stručnej analýze, v ktorej bol zdokumentovaný stav infraštruktúry organizácií výskumu a vývoja na Slovensku v jednotlivých sektoroch, vedných oblastiach podľa stanovených kritérií (druh klasifikácie produkcie, rok zavedenia do prevádzky, počet zariadení..) Pozornosť bola sústredená hlavne na zariadenia nadlimitnej hodnoty a nadštandardné výskumno-vývojové laboratóriá. Záver materiálu je venovaný zhrnutiu získaných poznatkov a návrhom opatrení vyplývajúcich z analýzy.

Podpora infraštruktúry sa bude realizovať prostredníctvom rozvoja tematických programov okrem iného zameraných na infraštruktúru, ktorých naliehavosť, rozsah a finančné zabezpečenie bude realizované s pripravovaným zákonom o vede a technike v súčinnosti s Koordinačnou radou štátnych programov a  konkrétnou Radou štátnych programov pre infraštruktúru. Finančná podpora týchto programov bude vychádzať z finančných možností na rok 2002, t.j. z objemu 275 mil. Sk, vyčlenených na štátne programy výskumu a vývoja, ktorých súčasťou bude aj predpokladaný problém v oblasti infraštruktúry. Dopad na štátny rozpočet na rok 2003  a ďalších bude súčasťou návrhu štátneho rozpočtu v tejto oblasti v rámci rozpočtovej kapitoly Ministerstva školstva SR. Plnenie štátnych programov výskumu a vývoja je podmienená schválením zákona o vede a technike, v ktorom sú definované orgány, ktoré vypracujú a navrhnú pre Ministerstvo školstva SR štátne programy výskumu  a vývoja.

Podľa uznesenia vlády SR bol termín plnenia úlohy 30.6.2001. Vzhľadom k tomu, že oslovené organizácie výskumu a vývoja nezaslali žiadané údaje o infraštruktúre v požadovanom termíne a neboli dostatočné podklady na urobenie analýzy stavu infraštruktúry , bol predsedom vlády SR stanovený nový termín 31.8.2001, ktorý bol dodržaný, bez vyhodnotenia medzirezortného pripomienkového konania.

	Dňa 4.9.2001 komisia na svojom zasadaní prerokovala predmetný materiál, ktorý bol spracovaný na báze Informačného systému výskumno-vývojového potenciálu a súčasne odporučila materiál prerokovať vo vláde SR.

	Materiál prešiel riadnym medzirezortným pripomienkovým konaním a bol prerokovaný dňa 2.10.2001 v Rade vlády SR pre vedu a techniku, ktorá odporučila materiál po zapracovaní pripomienok  prerokovať vo vláde SR. (viď. Závery Rady vlády SR pre vedu a techniku.)

	Materiál sa predkladá na rokovanie vlády SR ako bezrozporný.